Guðmundur Kristjánsson , forstjóri HB Granda , á ráðstefnunni . Ljósmynd / Íslandsstofa Íslenskur sjávarútvegur var áberandi á sjávarútvegsráðstefnunni North Atlantic Seafood Forum sem fór fram í 14. skipti í Björgvin í Noregi í síðustu viku . Á ráðstefnunni í ár var Ísland gestaþjóð og á fyrsta degi hennar fór meðal annars fram málstofa með erindum frá íslenskum fyrirtækjum undir þemanu „ sjálfbærni , gæði og nýsköpun “ . Mjög góð mæting var á íslensku málstofuna og mikill áhugi meðal annars frá erlendum blaðamönnum , sem vildu kynnast því sem Íslendingar eru að gera í sjávarútveginum í dag , að því er fram kemur á vef Íslandsstofu . Eftir ávarp Ernu Solberg forsætisráðherra Noregs héldu bæði Heiðrún Lind Marteinsdóttir framkvæmdastjóri SFS og Guðmundur Kristjánsson forstjóri HB Granda erindi sem sögð eru hafa slegið í gegn á stóra sviðinu í Björgvin . Stóð fyrir kokteilboði Í lok aðaldagskrár ráðstefnunnar kynntu þau Stella Björg Kristinsdóttir og Kristján Þ. Davíðsson nýtt kynningarmyndskeið sem ber yfirskriftina " Inspired by Iceland " og sýndi forystuhlutverk Íslands í alþjóðlegum sjávarútvegi , þar sem tækni og nýsköpun eru megindrifkrafturinn . Að kvöldi 6. mars stóð íslenska sendinefndin fyrir kokteilboði í samstarfi við sendiráð Íslands í Ósló fyrir alla gesti ráðstefnunnar þar sem aðilum gafst færi á að efla tengslin og mynda ný . Ráðstefnunni lauk 7. mars en alls kynnti þar 21 íslenskt fyrirtæki starfsemi sína undir sameiginlegu yfirskriftinni " Inspired by Iceland " , þ.e. Arion banki , Arnarlax , Curio , D-Tech , Hábrún , HB Grandi , Iceland Responsible Fisheries , Íslandsstofa , Marel , Matís , MSC á Ísland , Pólar toghlerar , Samskip , SFS , Skaginn 3X , Sæplast , Trackwell , VAKI , Valka , Viðskiptaþróun og Vísir .